b'\n_START_ARTICLE_\nSchengenski sporazum\n_START_PARAGRAPH_\nSchengenski sporazum oziroma "Sporazum o postopni odpravi kontrol na skupnih mejah" je mednarodni sporazum med evropskimi dr\xc5\xbeavami, ve\xc4\x8dinoma \xc4\x8dlanicami Evropske unije, ki je uveljavil ukinitev mejnih kontrol na notranjih mejah na schengenskem obmo\xc4\x8dju, gibanje oseb in prestop notranjih mej, okrepljeno sodelovanje med policijami in carinami dr\xc5\xbeav podpisnic sporazuma in nadzor ter na\xc4\x8din prestopanja na zunanjih mejah tega obmo\xc4\x8dja. Obravnava tudi na\xc4\x8din in potrebno dokumentacijo za vstop oseb ali blaga tretjih dr\xc5\xbeav (vklju\xc4\x8dujo\xc4\x8d Schengensko vizo) in dolo\xc4\x8da pogoje za gibanje tujcev ter dovoljenja za bivanje._NEWLINE_Osnovna ideja je zagotavljanje pravice do prostega prehajanja notranjih meja, kot protiute\xc5\xbe pa temeljitej\xc5\xa1i mejni nadzor na zunanjih schengenskih mejah, predvsem zato, da ustavi nezakonito priseljevanje, tihotapljenje drog, trgovina z ljudmi in druge nezakonite dejavnosti._NEWLINE_Sporazum je ime dobil po kraju Schengen v Luksemburgu, kjer je bil prvi\xc4\x8d podpisan.\n_START_SECTION_\nZgodovina\n_START_PARAGRAPH_\nDo sedaj je sporazum podpisalo 31 dr\xc5\xbeav, med temi je ve\xc4\x8dina \xc4\x8dlanic EU in tri pridru\xc5\xbeene dr\xc5\xbeave (Islandija, Norve\xc5\xa1ka in \xc5\xa0vica). Republika Irska in Zdru\xc5\xbeeno kraljestvo prispevata le s sodelovanjem policije, nadzora na svojih mejah pa nista ukinili. _NEWLINE_Sporazum je bil prvi\xc4\x8d podpisan 14. junija 1985 med petimi evropskimi dr\xc5\xbeavami (Belgijo, Francijo, Zahodno Nem\xc4\x8dijo, Luksemburgom in Nizozemsko). Drugi sporazum, znan tudi kot Schengenska konvencija (oziroma Konvencija o izvajanju Schengenskega sporazuma)je bil podpisan 19. junija 1990, veljati pa je za\xc4\x8del 1. septembra 1993. Ta je dokon\xc4\x8dno re\xc5\xa1il vpra\xc5\xa1anja glede ukinitve mejnih kontrol med dr\xc5\xbeavami podpisnicami tudi za dr\xc5\xbeavljane tretjih dr\xc5\xbeav. 1990-1992 Schengensko konvencijo podpi\xc5\xa1ejo Italija, \xc5\xa0panija, Portugalska in Gr\xc4\x8dija. Dolo\xc4\x8dijo se "izravnalni" ukrepi (to so skupna vizumska politika, bolj\xc5\xa1e sodelovanje na podro\xc4\x8dju policije in pravosodja ter schengenski informacijski sistem). Leta 1995 Schengensko konvencijo podpi\xc5\xa1e Avstrija._NEWLINE_Med vsemi dr\xc5\xbeavami podpisnicami je preteklo dolgo obdobje, preden so za\xc4\x8deli dogovor tudi izvajati. Kljub temu, da je bil prvotni sporazum podpisan \xc5\xbee leta 1985, so ga Belgija, Francija, Nem\xc4\x8dija, Luksemburg, Nizozemska, Portugalska in \xc5\xa0panija za\xc4\x8dele izvajati \xc5\xa1ele 26. marca 1995. _NEWLINE_Leta 1996 Schengensko konvencijo podpi\xc5\xa1ejo Danska, Finska in \xc5\xa0vedska. Konvencijo na podlagi prej\xc5\xa1njih sporazumov med nordijskimi dr\xc5\xbeavami o odpravi mejne kontrole podpi\xc5\xa1eta tudi Islandija in Norve\xc5\xa1ka, \xc4\x8deprav nista \xc4\x8dlanici Evropske unije._NEWLINE_Na za\xc4\x8detku schengenski pravni red ni bil del zakonodaje Evropske skupnosti. Del zakonodajnega in institucionalnega okvira Evropske unije je postal z Amsterdamsko pogodbo, uveljavljeno leta 1999. S Protokolom k Amsterdamski pogodbi je bilo dolo\xc4\x8deno tudi, da sta Zdru\xc5\xbeeno kraljestvo in Irska lahko udele\xc5\xbeena v vseh ali nekaterih schengenskih ureditvah, \xc4\x8de to soglasno odobri Svet EU._NEWLINE_Leta 2000 so bile odpravljene kontrole na notranjih mejah z Gr\xc4\x8dijo._NEWLINE_Leta 2004 \xc5\xa0vica podpi\xc5\xa1e sporazum o svoji pridru\xc5\xbeitvi schengnu. Prav tako za\xc4\x8dne izvajati nekatere schengenske dolo\xc4\x8dbe Zdru\xc5\xbeeno kraljestvo._NEWLINE_Leta 2006 Lihten\xc5\xa1tajn izda protokol o svoji priklju\xc4\x8ditvi k \xc5\xa1vicarskemu sporazumu o pridru\xc5\xbeitvi._NEWLINE_Po tehni\xc4\x8dnih te\xc5\xbeavah z dopolnitvijo Schengenskega informacijskega sistema SIS II, 6. decembra 2007 Svet EU odlo\xc4\x8di o odpravi mejnih kontrol na vseh notranjih mejah._NEWLINE_21. decembra 2007 so bile odpravljene mejne kontrole na kopenskih in morskih mejah, 29. marca 2008 pa \xc5\xa1e na letali\xc5\xa1\xc4\x8dih._NEWLINE_Slovenija je skupaj \xc5\xa1e z osmimi dr\xc5\xbeavami pri\xc4\x8dela izvajati sporazum na kopenskih in morskih mejah 21. decembra 2007, na letali\xc5\xa1\xc4\x8dih pa 30. marca 2008.'